Kiesbeamptes se motor, stembokse in NW aan die brand gesteekGenl. Khehla Sitole, polisiehoof. Die polisiekommissaris het Mahikeng in Noordwes besoek om te verseker die polisie daar is reg vir enige gebeurlikheid tydens die nasionale verkiesing. (Foto: SA Police Service via Twitter) Die polisie in Noordwes sê hulle is gereed vir enige gebeurlikheid ná minstens twee voorvalle van oproer by stempunte in die provinsie aangemeld is. Genl. Khehla Sitole, polisiehoof, was vandag self in Mahikeng om hom van die polisie se gereedheid vir die nasionale verkiesing daar te vergewis. Noordwes en KwaZulu-Natal is vroeër as gebiede met die hoogste risiko vir burgerlike onrus tydens die verkiesing geïdentifiseer. Brig. Sabata Mokgwabone, polisiewoordvoerder in Noordwes, het gesê minstens ses mense is in hegtenis geneem ná ŉ voertuig van die onafhanklike verkiesingskommissie (OVK) gister by ŉ stempunt naby Ganyesa aan die brand gesteek is. Kiesers was besig om hul spesiale stemme uit te bring, toe oproeriges die proses klaarblyklik probeer ontwrig het. Mokgwabone het gesê die groep word aangekla van opsetlike saakbeskadiging en oortredings van die Kieswet. Hulle sal binnekort in die hof verskyn. Nóg verdagtes kan moontlik later in hegtenis geneem word. In nóg ŉ voorval, dié keer in Ikageng by Potchefstroom, is leë bokse wat gebruik word om stembriewe in te gooi by ŉ tent wat as stemlokaal dien aan die brand gesteek. Niemand is nog in verband met dié voorval in hegtenis geneem nie, het Mokgwabone gesê. “Ons hanteer die voorvalle soos dit kom en is gereed vir enigiets. Ons sal ons nie van stryk laat bring deur voorvalle soos dié nie,” het hy gesê. Mokgwabone het ook ŉ beroep op mense gedoen om nie die verkiesing te misbruik as ŉ platform waar hulle hul misnoeë met gebrekkige dienslewering te kenne kan gee nie.